
Sorry，雖然我知呢樣野好荒誕，但當真實咁發生係我身上嘅時候，係會O撚曬咀。 我唔知有幾多人相信我講嘅嘢，你哋唔信都唔緊要，當故仔咁聽啦。 是咁的，件事係琴日發生的，我到依家都唔知信唔信好，但我又講唔出有咩毛病⋯⋯可能真係太過荒誕。 琴日一返到學校，班上面唔係好多人嘅姐，我算係比較早返嗰個，琴日唔洗早會企操場乜乜剩剩，所以我都係直接上課室。 一入到去，唐師兄就喊曬口咁走埋嚟⋯⋯唔知做乜鳩架，我呆咗架。 心諗：咩事啊？喊乜鬼啊？ 「你⋯⋯你咩料啊？」我諗住推開佢衝埋嚟嘅擁抱，男人老狗唔好咁老尷啦。 「嗚⋯嗚嗚⋯⋯太好啦⋯⋯你仲係度⋯嗚⋯⋯」唐師兄抽泣住咁同我講。 我見佢好似真係喊得好犀利，好彩班上又無其他人，如果唔係實有人以為我地係咪搞gay！！ 「你做乜春啊???」我用力咁推開佢嘅纏綿，大熱天時痴埋嚟，熱到傻啊。 「我仲以為你……嗚…」我望真啲，好似唔對路，佢好似堅認真喎。 「咩啊？咩以為我咩啊？」我皺住眉頭問。 「嗚嗚……無事啦！都係無事啦。」然後唐師兄就係門口推開我，走撚咗去廁所。 唔知係咪我聽錯？我聽到唐師兄最後去廁所前，低頭喃喃自語咗一句：「你無事就好。」 我無事就好？我可以有咩事？ 我帶住滿頭問號入返課室。 其實我只係一個好普通嘅中學雞，但接住落嚟嘅事，超乎我嘅想像，為我枯燥嘅中學生活增添一頁色彩。 唐師兄係我小學同學嚟，我哋本身小學都好老友㗎啦，會一齊打機，一齊放學去食雪糕同上對方屋企。 細細個我同唐師兄一齊入同一間小學，入同一班，我哋兩個嗰日返學都喊到仆街，要唔願返學到家長都入埋嚟學校，我哋兩家人就係校務處度，又鬧又氹我哋兩個。 就係咁，係搞到我呀媽都識埋唐師兄呀媽，到依家佢兩個都仲會拎呢件事出嚟講笑。 相識之後，傾下傾下，原來我哋又係住同一幢嘅樓上樓下，但我哋係要轉電梯，一唔係就行樓梯。住公屋或者居屋都會明，1樓去到10幾樓係兩部電梯，然後10幾至20幾又係另外兩部電梯，我就住30幾樓，唐師兄就住10幾樓，所以我哋成日去對方屋企都要轉電梯。 我哋有時屋企人忙，湊唔到，就會去對方屋企度，所以我哋人生大部分時間都係一齊。 而唐師兄個人就生人唔生膽，成日怕呢樣怕嗰樣，郁啲都會嚇親，但我又好撚鍾意睇佢被嚇嗰個樣，真係唐唐地咁㗎，哈哈哈哈。 所以今日佢無啦啦咁嘅反應，我係小嚇親，但又唔奇怪囉！我點知佢又俾啲咩嚇親啊？或者又唔知自己係度驚啲咩啊？ 唐師兄去完廁所返入嚟，個人又無咩事啦喎，又正正常常咁，所以又係我諗多。 然後去到放學嗰陣，唐師兄行過嚟，一臉嚴肅咁望住我，我真係忍唔住想笑你明唔明！ 佢係一個咁搞笑嘅人，然後突然好嚴肅咁行過嚟，講咗句好嚴肅嘅嘢：「一齊走啊，我有啲嘢想同你講。」 我成日都唔明，搵到機會講咪講囉，係要專登咁樣約人講都好。 「咁去老地方食啲嘢？」我提議道。 我哋嘅老地方，就係麥記。 細細個成日叫屋企人帶去食老麥，生日Party又人有我有咁想係老麥度搞，依家去到中學，有時放學都會去食個雪糕仔，虛度下時光。 「點啊，有咩事要同我講啊？」我食住個麥璇風，心情愉快地問佢。 「嗱！你聽……聽完之後唔好驚訝，我……我自己……到依家都未係好接受到，同埋未適應到發生緊咩事。」唐師兄自己都講到口窒窒咁。 「咩事啊，你發生咗咩大件事啊？我會唔知？」我潷一啖雪糕擺落口。 「我係由未來穿越返嚟。」唐師兄用佢滑稽嘅樣，嚴肅嘅神情望住我。 我啱啱個雪糕擺落口，差啲嘔返出嚟。 

我哋靜咗兩秒，我唔識俾反應，load咗陣。 然後「噗」一下笑出聲。 「咪玩啦，穿咩撚嘢越啊？」我根壓唔信唐師兄，真係覺得佢戇鳩，同埋我諗佢又想撚鳩我。 之前打機佢都會撚我㗎，成日fake我去第二度，叫我信佢，但係次次信親佢都閪…… 「真係㗎，我真係無呃你㗎屌！」顯然佢覺得我應該要信佢。 但係大佬啊，你要我點信你啊？我真係無辦法做到，你講一句，我就直接信喎，你話幾熟都好，都係咁話啦，都唔合理成件事！！ 「你點證明啊？」我反問佢一句。 我見佢咁嚴肅個樣，我係開始有啲相信，因為佢同以前個態度有啲唔同。 但我都要睇下啲可以令我確信嘅嘢先得㗎？ 「證明啊……哎……啊！你之後入大學。」唐師兄咁樣答我。 我呆咗，我點信啊頂！ 「我自己都幾有信心可以入到U嘅，又唔洗你預言嘅。」呢個說服唔到我。 「頂，你又好似有道理！」見到唐師兄氣急敗壞個樣，我忍唔住笑。 如果件事係真，我覺得幾有趣，因為成日聽啲劇集同埋電影都係講主角自己穿越返去，但係身邊嘅人穿越返嚟，真係聞所未聞。 「咁……咁……你之後會同叮噹一齊！」一個核彈級嘅訊息突然轟過嚟。 唐師兄所講嘅叮噹，係講緊我哋班上面嘅一個好kam嘅女仔…… 我哋同班咗一年幾，平時佢個人都奇奇怪怪，唔止奇奇怪怪啊，係仲有啲神神化化咁。我第一下個反應係⋯⋯有咩可能啊？你叫我點信你啊？我平時都無乜點同佢講過嘢添喎！我有咩可能鍾意佢啊？ 總之我心入面引起極大嘅反感。 「你都痴媽根嘅，越講越離譜。」我食埋最後幾啖雪糕，就諗住華麗轉身離開。 「喂喂喂！你唔好走住！」唐師兄攔住我，唔俾我係個通道度走。 「真係信我，我知你一定覺得好荒唐，我都一樣，我無諗過我真係可以穿越到返嚟，我都係試一試，如果唔係全靠叮噹，我都未必返到嚟啊！」唐師兄嘅表情除咗嚴肅之外，仲帶有幾分傷感，好似今朝早個感覺。 「咁你點解要返嚟？」我反問返佢。 唐師兄頓時語塞，良久先答到：「我依家唔講得俾你知住。」 「我今日全日都無上堂，淨喺係度諗，點樣講你先至會信我講嘅嘢呢？」 「果然，我點講都好難一時三刻要你信。」唐師兄接住講。 「我真係點會鍾意嗰個Kam女啊？你又唔係唔知我鍾意周芷桐！」最後嗰句我刻意細聲返啲。 「你信我啦，你之後會同會沉曬船㗎啦！」唐師兄都仲係好認真，同以前戇鳩鳩，搞下笑嘅佢唔同。 「你唔好再搞笑啦，一啲都唔好笑啊。」我覺得都夠皮啦，可以收手啦。 「真係㗎！」 「如果我無記錯，今日呢一日，係你呀爸返嚟屋企嘅第一日嚟。」唐師兄係老麥呢度嘅說話，每一隻字都衝擊緊我內心。 「屌！你咪玩啦？我老豆喎？」我不可置信咁望住佢，個人有啲靠後。 「我出世到依家，我都未見過佢，無咗影！佢點會無啦啦返嚟啊？」我覺得呢件事，比起我會鍾意個Kam女更加荒謬。 「如果唔係今日呢，都會係呢幾日㗎啦！」唐師兄斬釘截鐵咁講。 「如果件事真係發生咗，你係咪就信我先？」今次輪到唐師兄好有信心咁講。 輪到我遲疑，真係會發生？如果係真，姐係唐師兄真係由未來穿越返嚟啊？ 

當晚，我返到屋企，真係俾我見到震撼性嘅一幕…… 痴撚線，真係㗎？ 我一返到嚟，就見有個陌生嘅男人坐係我屋企個沙發度，我呀媽好勞氣咁講到一半：「總之你唔好……」 見到我返嚟之後，即刻收咗聲。 我一行入屋企，唔知點解比起平時更加寒冷，有啲唔似平時開冷氣嗰種。因為開冷氣會係皮膚感受到，同埋係舒服嘅，但呢種寒冷係凍到入骨，係令人唔舒服。 我見氣氛有啲唔係好對路，除低鞋之後，呀媽靜完之後，示意我過去。 「仔，你……過一過嚟啊。」我心知不妙，然後仲係心入面瑩住瑩住唐師兄啱啱講嗰段說話。 呢個男人就係我老豆？ 「佢係⋯⋯？」我膽戰心驚地問。 「我無打算瞞你，我覺得你都差唔多要知。」呀媽深呼吸咗一下，接住講：「佢係你親生呀爸。」 我如雷轟頂，幾重資訊轟埋嚟⋯⋯ 首先，我要點迎接呢個親生老豆？其次係，唐師兄真係堅㗎？真係從未來穿越返嚟？因為真係無可能咁精準預計得到呢件事？同埋我真係會如佢所講，我會鍾意上叮噹呢個Kam女？ 我講一講叮噹呢個Kam女先，佢唔係啲咩怪獸嚟，只不過係普普通通一個女仔，稱唔上靚。 但係佢平時嘅行為，真係幾神神化化，係其他人眼中，就係有啲唔知佢做乜，奇怪且難溝通。 點解會話佢神神化化呢，佢「叮噹」呢個名唔係指佢好似哆啦A夢，而係佢背包經常性掛住一個叮噹。 逢係佢返學、放學，都會聽到「叮噹、叮噹」嘅聲音。有次有同學喺無人行嘅商場入面，聽到呢個「叮噹」聲，嚇到仆街。 點知轉個角見到「叮噹」係度行街。 同埋叮噹係會有好多唔同嘅符咒帶係身度，有同學見到佢課本入面夾咗張符，嚇到仆街！ 佢仲會有時同空氣講嘢，我哋全班都驚到唔知點同佢接觸，加上佢講嘢一舊雲咁，就顯得更加Kam。 所以我真係想像唔到我會愛上呢個「叮噹」。 拉返嚟依家先，我個腦快速咁轉頭，但係我講唔出一句說話。 「我唔知點解釋，因為我都唔知佢點解會突然之間出現，我都未搞得清個情況，你就已經返咗嚟。」 「佢真係我老豆？」我望住呢個陌生嘅男人，完全俾唔到一個親切感，同埋老豆嘅模樣同埋想像俾我。 「仔，原來你都咁大個啦？」佢扮上一個「好老豆」嘅樣。 「你讀書讀成點啊？」佢故作輕鬆。 但呢個絕對唔係咁輕易嘅事。對於一個同呀媽相依為命咗咁多年，而佢咩責任都無負過，從來都無出現過喺我世界入面，我點樣接受突如其來嘅「老豆」？ 同埋我唔需要囉！本來我同老媽子生活得好地地，做咩嚟打亂我嘅生活？ 我有唐師兄、唐媽媽，老媽子又錫我，我已經好知足。 「關你撚事咩？」我拋低咗呢句之後，就頭也不回咁走出屋企，就連呀媽嗌住我，我都無理到。 我落樓去搵唐師兄，去到佢屋企，諗住搵佢訴苦，同埋想同佢講，我信佢真係由未來穿越返嚟啦…… 但點知去到，唐姨話佢去咗補習，唔係屋企。 我先醒起，係喎！臨走前佢有講過陣間要去補習，我都唔記得咗件事。 搵唔到唐師兄，我一時之間唔知點算，更加唔返嗰個屋企住。 於是乎就係街度無所事事咁周圍行，期間電話響過好多次，全部都係我呀媽打嚟搵我，但係我唔想聽。 我百無聊賴咁係街度行，行過一條又一條街，漫無目的。 終於我行到離屋企偏遠嘅一個公園，個思緒仲諗緊多咗個老豆點算，明明嗰啲係好開心，破鏡重圓㗎嘛應該。 但我開心唔起，甚至乎唔知點解有種不祥嘅預感。 然後我就咁坐咗係公園個長凳度，諗住就咁坐係度啦，順便整理一下自己混亂嘅思緒。 「叮噹——叮噹——」 呢把聲即刻令我背後嘅毛孔豎起，瞬時感到毛骨悚然起上嚟。 我即刻望去後面，不停地掃視，望到一個唔熟悉，但我識嘅身形。 當我再望真啲嘅時候，我呆咗係度，個口得個洞。 Kam女就係對面街。 


